A BIZOTTSÁG HATÁROZATA
(2006. március 21.)
az Indonéziából importált, emberi fogyasztásra szánt halászati termékekre vonatkozó különleges feltételekről
(az értesítés a C(2006) 843. számú dokumentummal történt)
(EGT vonatkozású szöveg)
(2006/236/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (1) bekezdésére,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (2) és különösen annak 53. cikke (1) bekezdésére,
mivel:
(1)
A 97/78/EK irányelvvel és a 178/2002/EK rendelettel összhangban el kell fogadni a szükséges intézkedéseket az olyan, harmadik országokból származó termékek behozatalát illetően, amelyek komoly állat-egészségügyi vagy közegészségügyi veszélyt jelentenek, vagy olyan harmadik országból származnak, ahol az ilyen veszély növekszik.
(2)
Az Indonéziából importált, emberi fogyasztásra szánt halászati termékekben hisztamint és nehézfémeket mutattak ki. Ezen anyagok élelmiszerekben való jelenléte kockázatot jelenthet az emberi egészségre.
(3)
A halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelv (3) megállapítja a hisztaminra vonatkozó mintavételezési és vizsgálati eljárást, valamint meghatározza annak engedélyezett határértékeit.
(4)
Az élelmiszerekben előforduló egyes szennyező anyagok legmagasabb értékének meghatározásáról szóló, 2001. március 8-i 466/2001/EK bizottsági rendelet (4) meghatározza a halakban előforduló nehézfémek engedélyezett határértékeit.
(5)
Az Indonéziában tett legutóbbi közösségi ellenőrző látogatás során számos hiányosságra derült fény a halászati termékek higiénikus kezelését illetően. E hiányosságok következtében a halak nem eléggé frissek és gyorsan romlanak, miközben az érintett fajok hisztaminszintje magas. A vizsgálatok azt is megállapították, hogy az indonéziai hatóságoknál súlyos hiányosságok mutatkoznak a halak megbízható ellenőrzése terén, különösen ami az érintett fajokban előforduló hisztamin és nehézfémek kimutatását illeti.
(6)
A tagállamoknak az Indonéziából behozott halászati termékeken a közösségi határra érkezésükkor megfelelő ellenőrzéseket kell végrehajtaniuk annak érdekében, hogy megelőzzék az emberi fogyasztásra alkalmatlan termékek forgalomba hozatalát.
(7)
A 178/2002/EK rendelet létrehozza az élelmiszerekre és takarmányokra vonatkozó sürgősségi riasztórendszert, amelyet a 97/78/EK irányelv 22. cikkének (2) bekezdésében előírt kölcsönös tájékoztatási követelmény teljesítése céljából alkalmazni kell. Ezenkívül a tagállamoknak időszaki jelentésekben folyamatosan tájékoztatniuk kell a Bizottságot az Indonéziából érkező halászati termékeket tartalmazó szállítmányok tekintetében végrehajtott hatósági ellenőrzések valamennyi analitikai eredményéről.
(8)
Ezt a határozatot az illetékes indonéziai hatóságok által nyújtott garanciák és a tagállamok által lefolytatott vizsgálatok eredményei alapján felül kell vizsgálni.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Alkalmazási kör
Ez a határozat az Indonéziából importált, emberi fogyasztásra szánt halászati termékekre alkalmazandó.
2. cikk
Vizsgálatok
(1) A tagállamok megfelelő mintavételezési tervek és detektálási módszerek használatával biztosítják, hogy minden, az 1. cikk hatálya alá eső termékeket tartalmazó szállítmányon elvégezzék a szükséges vizsgálatokat, és meggyőződjenek arról, hogy az érintett termékekben előforduló nehézfémek szintje nem haladja meg a 466/2001/EK rendeletben meghatározott határértékeket.
A scombridae, clupeidae, engraulidae és coryphaenidae családokba tartozó fajok esetén ezenkívül vizsgálatot kell végezni a hisztamin jelenlétének kimutatására is, és meg kell győződni arról, hogy az nem haladja meg a 91/493/EGK irányelvben meghatározott határértékeket.
(2) A tagállamok háromhavonta jelentést nyújtanak be a Bizottságnak az (1) bekezdés hatálya alá tartozó termékek szállítmányainak hatósági vizsgálatai során kapott analitikai eredményekről. Ezt a jelentést az egyes negyedéveket követő hónapban (áprilisban, júliusban, októberben és januárban) kell benyújtani.
3. cikk
Kedvezőtlen vizsgálati eredmények
Amennyiben az 1. cikkben említett termékek esetében a 2. cikk (1) bekezdésében említett vizsgálatok eredménye meghaladja a határértékeket, a tagállamok nem engedélyezik e termékek területükre való behozatalát vagy más tagállam területére való szállítását.
4. cikk
A költségek felszámítása
Az e határozat alkalmazásával összefüggésben felmerülő valamennyi költség a feladót, a címzettet vagy valamelyikük meghatalmazottját terheli.
5. cikk
Az irányelvnek való megfelelés
A tagállamok haladéktalanul tájékoztatják a Bizottságot az ezen határozatnak való megfelelés érdekében hozott intézkedésekről.
6. cikk
Felülvizsgálat
Ezt a határozatot az illetékes indonéziai hatóságok által nyújtott garanciák, valamint a 2. cikkben említett vizsgálatok eredményei alapján felül kell vizsgálni.
7. cikk
Címzettek
Ennek a határozatnak a tagállamok a címzettjei.
Kelt Brüsszelben, 2006. március 21-én.